9.12.2016

Fra SAMAKs styre (parti- og LO-sekretærgruppen)

Til SAMAKs årsmøte

**Virksomhetsplan for SAMAK 2017**

1

SAMAKs vedtekter sier at «*årsmøtene antar handlingsplanen for SAMAK*».

2

Av SAMAKs aktivitet i 2016 kan nevnes:

* Årsmøte på Rönneberga januar.
* Etablert ny SAMAK hjemmeside og Facebook-side, januar.
* Fire styremøter (parti- og LO-sekretærgruppen).
* Møte i EU-gruppen Brüssel, juni og desember.
* Partiledermøte 2. september i Stockholm.
* Medarrangør til seminar om likestilling, arbeidsliv og ny teknologi i Reykjavik, oktober.
* Møte i utenriks- og sikkerhetspolitisk gruppe Stockholm desember.
* Nordenskolen, med avslutning av 1. årgang i mars og oppstart 2. årgang i Stockholm november.
* Arbeidsgruppe for integrering i arbeidslivet (Kallset-rapporten), lansert september.
* CEVEA-rapport om sosial dumping, lanseres årsmøtet 2017.
* Rapport fra SAMAK arbeidsgruppe om luftfarten, lanseres årsmøtet 2017 (Heunicke-rapporten).
* Utvikling av presentasjonsmateriale om den nordiske modellen for utenlandske lesere («Nordic Model for Dummies»).
* Ved hjelp av prosjektmidler fra LO-N er det blitt tilført ressurser tilsvarende ca. 50 prosent som politisk rådgiver (Silje Rygland).

3

Overordnet bør virksomhetsplanen for 2017 bygge på at vi (1) skal følge opp NordMod2030 og Sørmarka-erklæringen fra Arbeiderkongressen 2014 og (2) sikre og videreutvikle den nordiske modellen i lys av betydelige utfordringer og muligheter. Dernest bør betydelig oppmerksomhet brukes på (3) å bidra til å sikre og utvikle et godt organisert og anstendig arbeidsliv i en utfordrende tid, herunder ved å gjennomføre utredningen NordMod 2.0 Fremtidens arbeidsliv. Dessuten bør det (4) dreies ressurser i retning av kommunikasjon.

4

Sørmarka-erklæringen følges opp i tråd med egen plan i 9 punkter vedtatt av parti- og LO-sekretærgruppen i desember 2014, hvorav mange punkter har vært arbeidet med i 2016:

1. Oppfølging av SAMAK-relevante «Vi vil»-punkter i Sørmarka-erklæringen.
2. Tilbud om lansering av NordMod og Sørmarka-erklæringen i de enkelte land.
3. Bruke NordMod og Sørmarka-erklæringen til å få den nordiske modellen bedre kjent internasjonalt.
4. Bruke NordMod som input til å gå mer i dybden på ett eller et par temaer på SAMAKs årsmøte 2016.
5. Forberede Arbeiderkongressen 2018.
6. Bruke NordMod og Sørmarka-erklæringen til interne diskusjoner i parti og LO-sekretærgruppa om særlig viktige/krevende spørsmål.
7. Utvikle fellesnordisk presentasjonsmateriale/maler fra NordMod og Sørmarka-erklæringen.
8. Få på plass Nordenskolen og følge opp.
9. Nasjonal faglig-politisk og den enkelte organisasjons bruk og oppfølging i fht. politikk-utvikling, mobilisering, utvikling av materiale og skolering.

5

I tillegg bør SAMAK også i 2017 videreutvikle samarbeidet om og utviklingen av den nordiske modellen, særlig gjennom NordMod 2.0-prosjektet og kommunikasjon knyttet til CEVEA- og Heunicke-rapporten, og ved å spre erfaringene fra det svenske partiets offensiv for den svenske modellen. Dette arbeidet bør også ha perspektiv fram mot Arbeiderkongressen i 2018.

Innsatsområder SAMAK vil arbeide med det neste året:

* Sikre og utvikle et godt organisert og anstendig arbeidsliv, og se på konsekvenser for arbeidsmarkedet av teknologiske skifter og på delingsøkonomi, særlig gjennom det nye prosjektet NordMod 2.0.
* Følge godt med på organisasjonsprosessen i LO Danmark.
* Følge den utenriks- og sikkerhetspolitiske situasjonen og utviklingen i EU.
* Styrke kommunikasjonen utad, særlig når det gjelder den nordiske modellen og arbeidsliv, blant annet i lys av det omfattende materiale som er utviklet gjennom NordMod2030, men som fortsatt har stort brukspotensiale.